张耒
围棋歌戏江瞻道兼呈蔡秘校
蔡子围棋非我敌，我谨事之如大国。
主盟召会不敢辞，近忽凭陵有骄色。
邹人战鲁固非宜，于越入吴谁可测。
愿君勿以大自骄，知小深谋战须克。
区区江子似邾娄，我如强鲁端能役。
凌兢螳臂屡见拒，我但怜子心难得。
近来措置尤小狞，何异穿窬时有获。
可怜痴将不知兵，请视吾旗岂冥北。
饥鱼贪饵不知◇，口虽暂美身遭食。
虽然吾亦守疆埸，防患犹须谨蟊贼。
上攀蔡子虽已辽，晋楚周旋终有日。
下观江子行逾远，我进骎骎未知极。
嗟予自谓敢忘谦，事有真诚难掩抑。
为君聊发一笑端，欲开吾棋视斯檄。